**“ТӨРИЙН ӨМЧИТ ЗАРИМ ҮЙЛДВЭРИЙН ГАЗРЫН ТАЛААР АВАХ АРГА ХЭМЖЭЭНИЙ ТУХАЙ” УЛСЫН ИХ ХУРЛЫН ТОГТООЛЫН ТӨСЛИЙН ҮР НӨЛӨӨ ҮНЭЛЭХ СУДАЛГААНЫ ТАЙЛАН**

**НЭГ. ЕРӨНХИЙ ЗҮЙЛ**

“Төрийн өмчит зарим үйлдвэрийн газрын талаар авах арга хэмжээний тухай” Улсын Их Хурлын тогтоолын үр нөлөөг үнэлэхэд судалгааны зорилго оршино. Судалгаагаар Хууль тогтоомжийн тухай хуулийн 17 дугаар зүйлд заасан журмын дагуу хийж боловсруулна.

**ХОЁР. ХУУЛИЙН ТӨСЛИЙН ҮР НӨЛӨӨГ ҮНЭЛЭХ ШАЛГУУР ҮЗҮҮЛЭЛТИЙГ**

**СОНГОСОН БАЙДАЛ, ҮНДЭСЛЭЛ**

Энэ үнэлгээний ажлыг хийж гүйцэтгэхдээ тогтоолын төслийн зорилго, хамрах хүрээ, зохицуулах асуудалтай уялдуулан Аргачлалын 2.9-д заасныг үндэслэн зургаан шалгуур үзүүлэлтээс дараах гурван шалгуур үзүүлэлтийг сонголоо. Үүнд:

1. Зорилгод хүрэх байдал;

2. Ойлгомжтой байдал;

3. Практикт хэрэгжих боломж;

Хуулийн төслийн үр нөлөөг үнэлэх шалгуур үзүүлэлтийг сонгосон үндэслэл:

*“Зорилгод хүрэх байдал*” гэсэн шалгуур үзүүлэлтийн хүрээнд тогтоолын төслийн зорилго нь үзэл баримтлалд тусгасан хуулийн төслийг боловсруулах болсон үндэслэл, шаардлагад нийцсэн эсэх, тогтоолын төслийн үндсэн зорилго нь хуулийн хэрэгжилтийг хангахад чиглэж байгаа эсэх, тогтоолын төслийн зорилгод хүрэх боломжтой байна уу гэдгийг үнэллээ. Энэхүү үнэлгээг хийхийн тулд тогтоолын төслийн үзэл баримтлалтай танилцаж, тогтоолын төсөл боловсруулах болсон үндэслэл, шаардлага, тогтоолын төслийн зорилго болон зорилгод хүрэхэд чиглэгдсэн, түүнийг тодорхой илэрхийлж чадахуйц арга хэмжээ, зохицуулалтыг сонгосон.

“*Ойлгомжтой байдал*” гэсэн шалгуур үзүүлэлтийг тогтоолын төсөл нь түүнийг хэрэглэх, хэрэгжүүлэх этгээдүүдийн хувьд ойлгомжтой, логик дараалалтай томъёологдсон эсэхийг шалгах үүднээс хамаарах этгээдүүдээс санал авах, тогтоолын төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах байдлаар үнэлгээг хийхээр сонгосон.

*“Практикт хэрэгжих боломж”* шалгуур үзүүлэлтийн хүрээнд хуулийн төслийн зохицуулалтыг дагаж мөрдөх буюу хэрэгжүүлэх боломж, бололцоо байгаа эсэхийг, мөн хэрэгжүүлэх субъект, байгууллага нь хэн байх вэ гэдгийг тогтоох, тэдгээр байгууллагад тухайн зохицуулалтыг хэрэгжүүлэх боломж, бололцоо байгаа эсэхийг урьдчилан үнэлэхэд анхаарсан болно.

Тогтоолыг дагаж мөрдөх, хэрэглэх, хэрэгжүүлэх этгээдийн хувьд ойлгомжтой байгаа эсэх, хуулийн төсөл нь бүтэц, хэлбэрийн хувьд уялдаатай, хэл зүй, найруулгын хувьд тодорхой, ойлгоход хялбар байгаа эсэхийг тогтоох зорилгоор энэ шалгуур үзүүлэлтийг сонгов.

**ГУРАВ. ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ ТОГТООСОН БАЙДАЛ**

Сонгосон шалгуур үзүүлэлтийн дагуу үр нөлөөг үнэлэхэд хамруулах хэсэг, түүнийг шалгах хэрэгслийг дараах байдлаар тогтоолоо.

Хүснэгт-1

|  |  |  |  |
| --- | --- | --- | --- |
| д/д | Шалгуур  үзүүлэлт | Үр нөлөөг үнэлэх  хэсэг | Шалгах хэрэгсэл |
| 1 | Зорилгод хүрэх  байдал | Тогтоолын төслийн  зохицуулалтыг  бүхэлд нь хамруулах | Тогтоолын төслийн үзэл баримтлалд тусгасан тогтоолын төслийг боловсруулах болсон үндэслэл, хэрэгцээ шаардлагад тогтоолын төслийн зорилго, зохицуулалт нь нийцэж байгаа эсэхийг харьцуулах байдлаар дүн шинжилгээ хийнэ. |
| 2 | Ойлгомжтой  байдал | Тогтоолын төслийн  зохицуулалтыг  бүхэлд нь хамруулах | Тогтоолын төсөл нь боловсруулалтын хувьд Хууль тогтоомжийн тухай хуулийн Дөрөвдүгээр бүлэгт болон Хууль тогтоомжийн төсөл боловсруулах аргачлалд заасан шаардлагыг хангасан эсэхийг, түүнчлэн хэрэглэх, хэрэгжүүлэх этгээдүүд хуулийг ойлгомжтой хэрэглэх, хэрэгжүүлэх боломжтой байдлаар боловсруулагдсан эсэхийг шалгахын тулд сонгож авлаа. |
| 3 | Практикт хэрэгжих боломж | Тогтоолын төслийн  зохицуулалтыг  бүхэлд нь хамруулах | Тогтоолын төслийн зохицуулалтыг дагаж мөрдөх буюу хэрэгжүүлэх боломж байгаа эсэхийг, мөн хэрэгжүүлэх субъект, байгууллага нь хэн байх вэ гэдгийг тогтоох, тэдгээр байгууллагад тухайн зохицуулалтыг хэрэгжүүлэх боломж, бололцоо байгаа эсэхийг урьдчилан үнэлэхэд анхаарсан болно. |

**ДӨРӨВ. ХУУЛИЙН ТӨСЛИЙН ҮР НӨЛӨӨГ ТООЦСОН БАЙДАЛ**

1.Зорилгод хүрэх байдлыг хангасан эсэх:

Тогтоолын төсөл батлагдсанаар Ашигт малтмалын тухай хуулийн 5 дугаар зүйл 5.6-д заасан “Стратегийн ач холбогдол бүхий ашигт малтмалын ордын ашиглалтын тусгай зөвшөөрөл эзэмшиж байгаа этгээд нь хувьцааныхаа 10-аас доошгүй хувийг Монголын хөрөнгийн биржээр арилжина.”, Монгол Улсын Их хурлын 2016 оны 45 дугаар тогтоолоор батлагдсан Монгол Улсын Засгийн газрын 2016-2020 оны үйл ажиллагааны хөтөлбөрийн 2.4-т “Оюутолгой, Тавантолгой, Эрдэнэт зэрэг томоохон компаниудын үр ашгийг иргэн бүрд хүртээмжтэй байлгах оролцоог бүрдүүлнэ.”, Монгол Улсын Их хурлын 2010 оны 39 дүгээр тогтоолын “а/Монгол Улсын нийт иргэнд эхний ээлжинд хувьцааны 20 хувийг адил тэнцүү хэмжээгээр, үнэ төлбөргүй эзэмшүүлэх;” зэрэг хууль тогтоомжийн хэрэгжилтийг хангах боломжтой болно.

2. Ойлгомжтой байдлыг хангасан эсэх:

Тогтоолын төслийн нэгдүгээр зүйлд: “Эрдэнэт үйлдвэр” ТӨҮГ-ыг нээлттэй хувьцаат компанийн хэлбэрт шилжүүлж, нийт хувьцааны 10 хувийг Монгол Улсын иргэн бүрд тэнцүү хэмжээгээр, үнэ төлбөргүй эзэмшүүлэх, 10 хүртэлх хувийг дотоодын хөрөнгийн биржээр дамжуулан 2021 оны 12 дугаар сарын 31-ний өдөр ба түүнээс өмнө улсын бүртгэлд бүртгэгдэн үйл ажиллагаа явуулж байгаа, шүүхийн шийдвэрээр тогтоогдсон татварын өр төлбөргүй үндэсний аж ахуйн нэгжүүдэд адил тэнцүү хэмжээгээр, нэрлэсэн үнээр худалдах, “Эрдэнэс Тавантолгой” ХК-ийн хувьцааны иргэдэд олгохоор шийдвэрлэсэн 20 хувиас үлдэгдэл хувьцааг өмнө хувьцаа эзэмшиж байгаагүй иргэдэд үнэ төлбөргүй эзэмшүүлэх, “Эрдэнэт үйлдвэр” ТӨҮГ, “Эрдэнэс-Тавантолгой” ХК төрийн өмчит үйлдвэрийн газрын нийт хувьцааны тодорхой хувийг нээлттэй арилжих арга хэмжээг зохион байгуулах.

Тогтоолын төслийн хоёрдугаар зүйлд: Төрийн өмчөөс хувьчилж үл болох эд хөрөнгийн жагсаалт батлах тухай Монгол Улсын Их Хурлын 1999 оны 64 дүгээр тогтоолын хавсралтын “Долоо. Төрийн өмчит үйлдвэрийн газар болон төрийн өмчийн оролцоотой хуулийн этгээдийн төрд ногдох хэсэг” гэсэн бүлгийн 6-г хүчингүй болсонд тооцсугай гэж тус тус заасан

Тогтоолын төслийн тусгасан байдал нь Хууль тогтоомжийн тухай хуулийн 35, 36 дугаар зүйлд нийцсэн байна.

3. Практикт хэрэгжих боломжтой байдлыг хангасан эсэх:

Тогтоолын төсөл нь боловсруулалтын хувьд Хууль тогтоомжийн тухай хуулийн Дөрөвдүгээр бүлэг болон Хууль тогтоомжийн төсөл боловсруулах аргачлалд заасан шаардлагыг хангаж, хуулийг хэрэглэх, хэрэгжүүлэх этгээдүүд хуулийг ойлгомжтой хэрэглэх, хэрэгжүүлэх боломжтой байдлаар боловсруулагдсан болно.

**Тав. Үр дүнг үнэлж, зөвлөмж өгсөн байдал**

Үнэлэлт, дүгнэлт

“Төрийн өмчит зарим үйлдвэрийн газрын талаар авах арга хэмжээний тухай**”** төсөл нь ойлгомжтой, зорилгод хүрэх болон практикт хэрэгжих боломжтой байна.

Энэхүү Улсын Их Хурлын тогтоолын төсөлд Хууль тогтоомжийн хэрэгцээ, шаардлагыг урьдчилан тандан судлах аргачлалын дагуу холбогдох судалгаа хийгдсэн тул энэхүү судалгааны дүгнэлт, зөвлөмжид үндэслэн тогтоолын төсөл нь зорилгодоо хүрэх боломжтой, тогтоолын төслийг дагаж мөрдөхөд ойлгомжтой, хэрэгжүүлэх боломжтой байх тул батлуулах боломжтой гэж үзэж байна.

**--- оОо ---**